section_heading: Uzorno odijelo
paragraph_text: Performans Uzorno odijelo (2011.) ukazuje na činjenicu da se radnička klasa u Hrvatskoj, bas kao u većini zemlja zahvaćenih globalnom gospodarsko - ekonomskom krizom, nalazi u najnepovoljnijem položaju. Boreći se za vlastita prava udružuju snage na prosvjedima i zajedno se bore protiv nepravednih sustava i ustaljenih konvencija. Radnici tvrtke Dalmacijavino i splitske tvornice tekstila Uzor samo su kapi u moru nezadovoljnih kolektiva s kojima pojedinac suosjeća. Nakon niza prosvjeda ova dva kolektiva udružuju snage s umjetnikom Markom Markovićem izvodeći zajednički performans na festivalu DOPUST u Splitu. U alternativnom, umjetničkom svijetu uz pjesmu Kuda plovi ovaj brod u izvedbi radnika Dalmacijavina, radnice Uzora uzimaju krojačke mjere umjetnika i čitaju svoj manifest te zajedno šalju istu poruku: Ne želimo ničiju milostinju, svoj novac hoćemo zaraditi! Krojeći odijelo za umjetnika/ radnika teže stvoriti novi kroj društva.... Šaljući umjetnika u svijet, odjevenog u Uzorno odijelo kako i priliči, njihova poruka se materijalizira i širi. Upoznavanjem onoga što obilježava život običnih ljudi u opreci s kulturnim i političkim estetama, upoznavaju se i kategorije uobičajenih shvaćanja koje je potrebno srušiti ili preoblikovati kako bi se dokazalo da je moguće misliti šire i obuhvatiti nešto što tim značenjem nije predviđeno. Pojedinačno postaje kolektivno, a lokalno postaje globalno. Za performans Uzorno odijelo osvojio je 2011. nagradu Radoslav Putar.